《三台 咏南都》
明代·俞彦

看山围故国如昨，女墙月来还去。吴楚分、地作镇龙盘，江海汇、天成虎踞。

前朝事、燕子能相语。总不过、偏安割据。逞浮艳、子夜铜鞮，恣淫乐、后庭琼树。

迤千年唐联五代，宋朝南渡尤误。画江守、苟活到钱塘，舍神皋、翻资胡虏。

任潮打、空城晨暮。天留靳、绛节薇垣，待时到、都归真主。

见储胥紫气簇拥，未央瑞云浓护。万斯年、重译亘梯航，千八百、共球欢舞。

秦淮绕、御苑通仙澍。望翠烟、钟阜凝贮。玉衣举、铁马常趋，祀光辉、夜旋龙驭。

作者简介：［明］（约公元一六一五年前后在世）字仲茅，上元人。生卒年均不详，约明神宗万历四十三年前后在世。万历二十九年（公元一六0一年）进士。历官光禄寺少卿。彦长于词，尤工小令，以淡雅见称。词集今失传，仅见于各种选本中。